༡༠།ཨ་རི་སྐུ་ཚབ་དོན་གཅོད་དེ་ལྟར་བོད་མིའི་སྒྲིག་འཛུགས་དང་ཨ་རི་གཞུང་གི་དབར་ཆབ་སྲིད་ཀྱི་གནས་བབ་ཆ་ནས་དོན་གཅོད་གལ་ཆེ་ཤོས་ཅིག་ཆགས་ཡོད་པར་བརྟེན།ད་ཡོད་དོན་གཅོད་སྤེན་པ་ཚེ་རིང་ལགས་དང་བཀའ་ཤག་གི་དབར་ཕན་ཚུན་ཡིད་ཆེས་བློས་འགེལ་ཐུབ་པའི་ཁོར་ཡུག་ཅིག་སྐྲུན་མ་ཐུབ་པ་མ་ཟད།འཛིན་སྐྱོང་བཀའ་ཤག་གི་ལམ་སྟོན་འོག་གོང་རིམ་ལ་བརྩི་བཀུར་བྱ་སྤུ་གནོན་ལྟར་ཡོང་གི་མེད་པ་བཅས་ལ་བརྟེན།ད་ཡོད་ཨ་རི་དོན་གཅོད་སྤེན་པ་ཚེ་རིང་ལགས་འཕོ་འགྱུར་གཏོང་རྒྱུར་བཀའ་ཤག་ནས་སྤྱི་མོས་ཐག་གཅོད་གནང་བ་ཞིག་ཡིན།དེ་ཡང་བཙན་བྱོལ་བོད་མིའི་སྒྲིག་འཛུགས་ཀྱི་བཅའ་ཁྲིམས་ལེའུ་དང་པོའི་དོན་ཚན་༡པོའི་ནང་གསེས་༣ནང་གསལ་ལྟར་འཕོ་འགྱུར་བཏང་ཡོད།འཕོ་འགྱུར་གྱི་དུས་ཚོད་ཐད།བཀའ་ཤག་ནས་དགོངས་ཞིབ་བཀའ་བསྡུར་ནན་ཏན་གནང་སྟེ་དུས་ཚོད་རན་ཤོས་ལ་ཐག་གཅོད་བྱུང་བའི་རྒྱུ་མཚན་གཙོ་བོ་ཕྱི་ཟླ་༡༢པའི་ནང་ཨ་རིའི་རྒྱལ་ཡོངས་གྲོས་ཚོགས་ནང་༢༠༡༨ལོའི་སྔོན་རྩིས་གཏན་འབེབས་གནང་གི་ཡོད་པ་དང༌།དེ་བཞིན་སྲིད་འཛིན་ཌོ་ནལ་ཊམ་རྒྱ་ནག་ལ་གཟིགས་སྐོར་ཕེབས་པའི་རྗེས་འབྲེལ་ཨ་རིས་བོད་རྒྱ་གཉིས་ཐོག་སྲིད་བྱུས་ལག་བསྟར་གྱི་གལ་འགངས་ཆེ་བའི་དུས་ཚོད་ཡིན་པ།ཨ་རི་གཞུང་གིས་བོད་དོན་དམིགས་བསལ་འབྲེལ་མཐུད་པ་ད་བར་བསྐོ་གཞག་མ་ཐུབ་པ།ཕྱི་ལོ་༢༠༡༨ལོའི་ནང་བཀའ་ཤག་ནས་ལས་འགུལ་གལ་ཆེ་ཁག་ཅིག་བརྩམ་རྒྱུར་ཨ་རི་ཁུལ་བོད་མི་དང་བོད་དོན་རྒྱབ་སྐྱོར་གནང་མཁན་གྱི་གྲོགས་པོ་གང་མང་བཟོ་ཐབས་བཅས་གལ་གནད་ཆེ་བའི་ལས་དོན་བསྒྲུབ་དགོས་སྟབས་བཅའ་ཁྲིམས་དགོངས་དོན་བཀའ་ཤག་ནས་འཕོ་འགྱུར་མི་གཏོང་ཐབས་མེད་གྱུར་སོང་ཞེས་གསུངས་འདུག